Ancje chest an la citât di Gurize e cjape part ae iniziative "Puliamo il Mondo", edizion taliane di "Clean the Word", il plui grant apontament di volontariât ambientâl tal mont. La iniziative ecologjiche, inmaneade di Legambiente, e proviôt par chest an di netâ lis scovacis da la Mont dal Calvari. Domenie ai 16 di Otubar, di fat, i volontaris si cjataran viers lis dôs daspò di misdì tal parcament dongje de tratorie "Al Ponte del Calvario" (li che par ducj al sarà ancje un piçul rinfresc), po dopo a laran indenant vie pe strade Volontari Irredenti Giuliano-Trentini, che e va su viers la cime de mont, gjavant vie e cjapant su dute la cragne lassade ator che a cjataran. Dutis lis scovacis a vignaran puartadis tun contignidôr, che al ven metût a disposizion midiant de colaborazion cun Isontina Ambiente e in gracie dal Comun di Gurize.
fur_Latn